ดอกเบี้ยเงินฝากปรอทแตกอิสลามแบงก์ขย่ม‘ธนชาต’
ธนาคารแย่งเงินฝากกันสนั่น อิสลามแบงก์ปะทะธนชาตชุดใหญ่ ฝาก 9 เดือน จ่ายแพงกว่า 10 เดือนอื้อ
11 ส.ค. 2554

ธนาคารแย่งเงินฝากกันสนั่น อิสลามแบงก์ปะทะธนชาตชุดใหญ่ ฝาก 9 เดือน จ่ายแพงกว่า 10 เดือนอื้อ
สถานการณ์การแข่งขันของระบบธนาคารพาณิชย์เพื่อช่วงชิงเงินฝากถือว่าระอุหนัก โดยล่าสุดธนาคารธนชาต และธนาคารนครหลวงไทยได้ประกาศออกเงินฝากประจำพิเศษระยะ 10 เดือน กำหนดเงื่อนไขจ่ายดอกเบี้ยเพิ่มขึ้นตามระยะเวลา โดยขั้นสูงสุดจ่ายสูงถึง 7% เฉลี่ยแล้วจะจ่ายดอกเบี้ย 3.10% 
นอกจากนี้ ได้ออกตั๋วแลกเงินพิเศษระยะเวลา 10 เดือน จ่ายดอกเบี้ยขั้นสูงสุด 7.20% หรือเฉลี่ย 3.30% ซึ่งถือว่าให้ดอกเบี้ยเฉลี่ยสูงกว่าเงินฝากประจำระยะเวลา 12 เดือน ในตลาดที่ให้ดอกเบี้ยเฉลี่ยแค่ 2-2.50% 
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต กล่าวว่า ขณะนี้ทิศทางดอกเบี้ยนโยบายอยู่ในช่วงขาขึ้น ทำให้ธนาคารพาณิชย์ต้องประกาศปรับขึ้นอัตราดอกเบี้ยเงินฝากและออกผลิตภัณฑ์เงินฝากรูปแบบใหม่ๆ เพื่อมาแข่งขันกับตลาด 
ทั้งนี้ เงินฝากประจำพิเศษ 10 เดือน เป็นเงินฝากที่ให้ดอกเบี้ยเพิ่มขึ้นตามระยะเวลาการฝาก เดือนที่ 1-6 จ่ายดอกเบี้ย 2% ต่อปี เดือนที่ 7-8 จ่ายดอกเบี้ย 2.50% เดือนที่ 9-10 จ่ายดอกเบี้ย 7% 
ขณะที่ตั๋วแลกเงินพิเศษ 10 เดือน เดือนที่ 1-6 จ่ายดอกเบี้ย 2.20% เดือนที่ 7-8 จ่ายดอกเบี้ย 2.70% เดือนที่ 9-10 จ่ายดอกเบี้ย 7.20% คิดเฉลี่ยก็จะตก 3.30% 
ผลิตภัณฑ์ทั้งสองประเภทนี้มีเงื่อนไขว่าจะฝากหรือลงทุนขั้นต้น 1 หมื่นบาท แต่จะให้ดอกเบี้ยในเดือนที่ 6, 8 และ 10 กรณีถอนก่อน 6 เดือน จะไม่ได้รับดอกเบี้ย 
ช่วงเวลาหลังจากนั้นไม่นานนัก นายธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย (ibank) ก็เปิดตัวผลิตภัณฑ์เงินฝากบิ๊กโบนัสที่มีทั้งเงินฝากประจำระยะเวลา 9 เดือน เปิดบัญชีขั้นต่ำ 1 หมื่นบาท สูงสุดไม่เกิน 20 ล้านบาท ลูกค้าจะได้รับเงินปันผลระหว่างลูกค้าและธนาคารในสัดส่วน 4-6 ต่อ 54 หรือคิดเป็นอัตราผลตอบแทนที่สูงถึง 3.25% เริ่มตั้งแต่วันที่ 1-31 พ.ค.นี้
นอกจากนี้ ยังได้ออกเงินฝากออมทรัพย์เปิดบัญชีขั้นต่ำ 5 หมื่นบาท ที่ลูกค้าจะได้รับเงินปันผลระหว่างลูกค้าและธนาคาร ในสัดส่วน 32 ต่อ 68 หรือคิดเป็นอัตราผลตอบแทนปีละ 2.25% เริ่มรับฝากตั้งแต่วันที่ 1 พ.ค.-31 ธ.ค. 2554 โดยตั้งเป้าว่า เงินฝากที่ให้ผลตอบแทนสูงจะแข่งขันกับตลาดได้และตั้งเป้าระดมเงินฝากไว้ 1 หมื่นล้านบาท